               EUROPOS KOMISIJA
            Briuselis, 2018 02 05
            COM(2018) 54 final
            2018/0020(NLE)
            Pasiūlymas
            TARYBOS SPRENDIMAS
            dėl pozicijos, kurios turi būti laikomasi Sąjungos vardu pagal Dramblio Kaulo Kranto Respublikos ir Europos bendrijos bei jos valstybių narių tarpinį ekonominės partnerystės susitarimą (EPS) įsteigtame komitete dėl EPS komiteto darbo tvarkos taisyklių priėmimo

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas teikiamas dėl sprendimo, kuriuo nustatoma pozicija, kurios turi būti laikomasi Sąjungos vardu pagal Dramblio Kaulo Kranto Respublikos ir Europos bendrijos bei jos valstybių narių tarpinį ekonominės partnerystės susitarimą (EPS) įsteigtame komitete dėl EPS komiteto darbo tvarkos taisyklių priėmimo.

               2.Pasiūlymo aplinkybės

               2.1.Dramblio Kaulo Kranto Respublikos ir Europos bendrijos bei jos valstybių narių tarpinis ekonominės partnerystės susitarimas

               Dramblio Kaulo Kranto Respublikos ir Europos bendrijos bei jos valstybių narių tarpiniu ekonominės partnerystės susitarimu (toliau – Susitarimas) siekiama užmezgant darnią prekybos partnerystę padėti mažinti ir panaikinti skurdą, skatinti ekonomikos konkurencingumą ir įvairovę, tvirtesnį augimą, ekonominį bendradarbiavimą ir gerą valdymą, skatinti laipsnišką Dramblio Kaulo Kranto Respublikos integraciją į pasaulio ekonomiką, tobulinti gebėjimus, susijusius su prekybos politika ir prekybos klausimais, stiprinti esamus Šalių ryšius remiantis solidarumo ir abipusės naudos principais, skatinti privačiojo sektoriaus vystymąsi ir užimtumo augimą.

               Susitarimas pasirašytas 2008 m. lapkričio 26 d. Abidžane ir 2009 m. sausio 22 d. Briuselyje
                  1
               , jis laikinai taikomas nuo 2016 m. rugsėjo 3 d.
                  2

               2.2.EPS KOMITETAS

               Susitarimo 73 straipsniu įsteigtas EPS komitetas, kuris atsako už visų Susitarimo taikymo sričių administravimą ir Susitarime paminėtų užduočių vykdymą.

               Susitarimo 73 straipsnyje nurodyta, kad EPS komitetas nustato savo darbo organizavimo ir veiklos taisykles, kad į EPS komiteto posėdžius gali būti kviečiamos trečiosios šalys ir kad EPS komiteto posėdžiuose gali būti kviečiami dalyvauti Vakarų Afrikos ekonominės ir pinigų sąjungos (VAEPS) komisijos ir Vakarų Afrikos valstybių ekonominės bendrijos (VAVEB) komisijos atstovai.

               EPS komitetas sprendimus priima bendru Šalių sutarimu, užbaigus atitinkamas vidaus procedūras.

               Tiek Sąjunga, tiek jos valstybės narės yra Susitarimo Šalys. IŠ ES pusės EPS komitetą sudaro Europos Komisijos ir valstybių narių atstovai.

               2.3.Numatomas EPS komiteto aktas

               EPS komitetas per pirmąjį posėdį turi priimti bendrą sprendimą, kuriuo nustatomos EPS komiteto darbo tvarkos taisyklės (toliau – numatomas aktas).

               Vadovaujantis Susitarimo 73 straipsnio 2 dalimi juo siekiama nustatyti EPS komiteto darbo organizavimo ir veikos taisykles.

               3.Pozicija, kurios turi būti laikomasi Sąjungos vardu

               Šiuo Tarybos sprendimo pasiūlymu nustatoma Sąjungos pozicija dėl sprendimo, kurį ketinama priimti EPS komitete dėl EPS komiteto darbo tvarkos taisyklių.

               Abi Susitarimo Šalys iš anksto tarpusavyje konsultavosi ir darbo tvarkos taisyklių projektą patvirtino ir parafavo 2017 m. balandžio 5 d. Abidžane (Dramblio Kaulo Kranto Respublika) vykusiame EPS komiteto steigiamajame posėdyje. Darbo tvarkos taisyklių projektas atitinka Susitarimo 73 straipsnį ir yra panašus į darbo tvarkos taisykles, kurias Europos Sąjunga priėmė pagal kitus ekonominės partnerystės susitarimus.

               Darbo tvarkos taisyklėse visų pirma aptariami EPS komiteto sudėties ir pirmininkavimo, sekretoriato, posėdžių organizavimo, protokolų rengimo ir EPS komiteto sprendimų, vartojamų kalbų ir su EPS komiteto posėdžiais susijusių išlaidų klausimai.

               Įpareigojimas nustatyti darbo tvarkos taisykles numatytas Susitarime.

               Pasiūlymas neturi jokio neigiamo poveikio Sąjungos ar Dramblio Kaulo Kranto Respublikos ekonominei, socialinei ar aplinkos politikai.

               4.Teisinis pagrindas

               4.1.Procedūrinis teisinis pagrindas

               4.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“
                  3
               .

               4.1.2.Taikymas aptariamuoju atveju

               EPS komitetas tai Susitarimu įsteigtas organas.

               Susitarimo 73 straipsnyje numatyta, kad EPS komitetas nustato savo darbo organizavimo ir veiklos taisykles.

               Aktas, kurį EPS komitetas raginamas priimti, yra teisinę galią turintis aktas. Vadovaujantis Susitarimo 72 straipsniu, numatomas aktas bus privalomas pagal tarptautinę teisę.

               Numatomu aktu Susitarimo institucinė struktūra nepapildoma ir nekeičiama.

               Todėl siūlomo Tarybos sprendimo procedūrinis teisinis pagrindas yra SESV 218 straipsnio 9 dalis.

               4.2.Materialinis teisinis pagrindas

               4.2.1.Principai

               Sprendimo materialinis teisinis pagrindas pirmiausia priklauso nuo numatomo akto, dėl kurio Sąjungos vardu priimama pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               4.2.2.Taikymas aptariamuoju atveju

               Pagal Susitarimo pobūdį numatomu aktu siekiama prekybos politikos ir vystomojo bendradarbiavimo tikslų ir jis sudarytas iš atitinkamų šių sričių dalių. Šie numatomo akto aspektai yra neatsiejamai susiję ir nė vienas iš jų nėra papildomas kito atžvilgiu.

               Todėl siūlomo Tarybos sprendimo materialinis teisinis pagrindas yra SESV 207 ir 209 straipsniai.

               4.3.Išvada

               Siūlomo Tarybos sprendimo teisinis pagrindas turėtų būti SESV 207 ir 209 straipsniai kartu su 218 straipsnio 9 dalimi.

               2018/0020 (NLE)

               Pasiūlymas

               TARYBOS SPRENDIMAS

               dėl pozicijos, kurios turi būti laikomasi Sąjungos vardu pagal Dramblio Kaulo Kranto Respublikos ir Europos bendrijos bei jos valstybių narių tarpinį ekonominės partnerystės susitarimą (EPS) įsteigtame komitete dėl EPS komiteto darbo tvarkos taisyklių priėmimo

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 207 ir 209 straipsnius kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)Dramblio Kaulo Kranto Respublikos ir Europos bendrijos bei jos valstybių narių tarpinis ekonominės partnerystės susitarimas (toliau – Susitarimas), kuris buvo pasirašytas 2008 m. lapkričio 26 d. Abidžane ir 2009 m. sausio 22 d. Briuselyje
                  4
               , laikinai taikomas nuo 2016 m. rugsėjo 3 d.
                  5
               ;

               (2)šio Susitarimo 73 straipsniu įsteigtas EPS komitetas, kuris atsako už visų Susitarimo taikymo sričių administravimą ir Susitarime nurodytų užduočių vykdymą;

               (3)73 straipsnyje numatyta, kad EPS komitetas nustato savo darbo organizavimo ir veiklos taisykles;

               (4)EPS komitetas per pirmąjį posėdį priims bendrą sprendimą dėl savo darbo tvarkos taisyklių;

               (5)tikslinga nustatyti poziciją, kurios Sąjungos vardu turi būti laikomasi EPS komitete, kadangi EPS komiteto sprendimas Sąjungai yra privalomas,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi būti laikomasi pirmajame EPS komiteto posėdyje, grindžiama prie šio sprendimo pridedamu EPS komiteto sprendimo projektu.

               2 straipsnis

               Šis sprendimas skirtas Komisijai.

               Priimta Briuselyje

                     Tarybos vardu

                     Pirmininkas

                     (1)

                        OL L 59, 2009 3 3, p. 1.

                     (2)

                        OL L 272, 2016 10 7, p. 1.

                     (3)

                        2014 m. spalio 7 d. Sprendimo Vokietija prieš Tarybą (OIV), C-399/12, ECLI:EU:C:2014:2258, 61–64 punktai.

                     (4)

                        OL L 59, 2009 3 3, p. 1.

                     (5)

                        OL L 272, 2016 10 7, p. 1.

    ---documentbreak---

               EUROPOS KOMISIJA
            Briuselis,2018 02 05
            COM(2018) 54 final
            PRIEDAS
            prie
            Pasiūlymo dėl Tarybos sprendimo
            dėl pozicijos, kurios turi būti laikomasi Sąjungos vardu pagal Dramblio Kaulo Kranto Respublikos ir Europos bendrijos bei jos valstybių narių tarpinį ekonominės partnerystės susitarimą (EPS) įsteigtame komitete dėl EPS komiteto darbo tvarkos taisyklių priėmimo

               PRIEDAS

               EPS KOMITETO,

               įsteigto pagal Dramblio Kaulo Kranto Respublikos ir Europos bendrijos bei jos valstybių narių tarpinį ekonominės partnerystės susitarimą,
                  SPRENDIMAS Nr. ../2017
                  dėl EPS komiteto darbo tvarkos taisyklių priėmimo

               EPS KOMITETAS,

               atsižvelgdamas į Dramblio Kaulo Kranto Respublikos ir Europos bendrijos bei jos valstybių narių tarpinį ekonominės partnerystės susitarimą (toliau – Susitarimas), kuris buvo pasirašytas 2008 m. lapkričio 26 d. Abidžane ir 2009 m. sausio 22 d. Briuselyje
                  1
               , ypač į jo 73 straipsnį,

               kadangi:

               Susitarime numatyta, kad EPS komitetas nustato savo darbo organizavimo ir veiklos taisykles,

               NUSPRENDĖ:

               1 straipsnis

               Nustatomos EPS komiteto darbo tvarkos taisyklės, išdėstytos I priede.

               2 straipsnis

               Šis sprendimas įsigalioja … m. … … d.

               Priimta ... ... m. ... ... d.

               I PRIEDAS

               EPS KOMITETO,

               įsteigto pagal Dramblio Kaulo Kranto Respublikos ir Europos bendrijos bei jos valstybių narių tarpinį ekonominės partnerystės susitarimą,
                  DARBO TVARKOS TAISYKLĖS

               1 straipsnis

               Sudėtis ir pirmininkavimas

               1.EPS komitetą sudaro Europos Sąjungos Tarybos ir Europos Komisijos atstovai ir Dramblio Kaulo Kranto Respublikos ministerijų atstovai arba vyresnieji pareigūnai.

               2.Darbo tvarkos taisyklėse vartojamo termino „Šalis“ apibrėžtis atitinka Susitarimo 72 straipsnyje pateiktą apibrėžtį.

               3.EPS komitetui po dvylika mėnesių paeiliui pirmininkauja Sąjungos atstovas ir Dramblio Kaulo Kranto Respublikos atstovas. Pirmasis laikotarpis prasideda pirmo Susitarime numatyto EPS komiteto posėdžio dieną ir baigiasi kitų metų gruodžio 31 d. Pirmą kartą EPS komitetui pirmininkauja Dramblio Kaulo Kranto Respublikos atstovas.

               4.EPS komiteto posėdžiuose gali būti kviečiami dalyvauti Vakarų Afrikos ekonominės ir pinigų sąjungos (VAEPS) komisijos ir Vakarų Afrikos valstybių ekonominės bendrijos (VAVEB) komisijos atstovai. Šalys gali nuspręsti kviesti ir kitus stebėtojus, įskaitant privačiojo sektoriaus ir pilietinės visuomenės atstovus bei ekspertus, ad hoc pagrindu.

               2 straipsnis

               Posėdžiai

               1.EPS komitetas posėdžiauja reguliariai, ne rečiau kaip kartą per metus, ir rengia neeilinius posėdžius, kai to reikia atsižvelgiant į aplinkybes, Šalims susitarus.

               2.Kiekvienas EPS komiteto posėdis vyksta abiejų Šalių sutartu laiku ir sutartoje vietoje.

               3.EPS komiteto posėdžius sušaukia EPS komiteto pirmininkas.

               3 straipsnis

               Delegacijos

               Prieš kiekvieną posėdį EPS komiteto pirmininkas informuojamas apie numatytą Dramblio Kaulo Kranto Respublikos ir ES delegacijų sudėtį.

               4 straipsnis

               Sekretoriatas

               EPS komiteto sekretoriato pareigas pasikeisdami kas dvylika mėnesių eina Europos Komisijos ir Dramblio Kaulo Kranto Respublikos pareigūnai. Šie laikotarpiai atitinkamai sutampa su ES ir Dramblio Kaulo Kranto Respublikos pirmininkavimo EPS komitete laikotarpiais. Už sekretoriato veiklą atsakinga pirmininkaujanti Šalis.

               5 straipsnis

               Dokumentai

               Kai EPS komiteto svarstymai grindžiami rašytiniais patvirtinamaisiais dokumentais, EPS komiteto sekretoriatas šiuos dokumentus sunumeruoja ir platina kaip EPS komiteto dokumentus.

               6 straipsnis

               Korespondencija

               1.Visa EPS komitetui skirta korespondencija siunčiama EPS komiteto sekretoriatui.

               2.Sekretoriatas užtikrina, kad EPS komitetui skirta korespondencija būtų perduodama komiteto pirmininkui ir, jei reikia, platinama kitiems Susitarimo 73 straipsnyje numatytiems Šalių atstovams kaip šių darbo tvarkos taisyklių 5 straipsnyje nurodyti dokumentai.

               3.EPS komiteto pirmininko korespondenciją sekretoriatas siunčia Šalių atstovams ir, jei reikia, ją platina kaip šių darbo tvarkos taisyklių 5 straipsnyje nurodytus dokumentus.

               7 straipsnis

               Posėdžių darbotvarkės

               1.Remdamasis Šalių pateiktais pasiūlymais, EPS komiteto sekretoriatas kiekvienam posėdžiui parengia preliminarią darbotvarkę. EPS komiteto sekretoriatas ją persiunčia Šalių atstovams ne vėliau kaip likus penkiolikai dienų iki posėdžio pradžios.

               2.Į preliminarią darbotvarkę įtraukiami klausimai, dėl kurių įtraukimo į darbotvarkę sekretoriatas gavo prašymą ne vėliau kaip likus vienam mėnesiui iki posėdžio pradžios, tačiau klausimai į preliminarią darbotvarkę neįtraukiami, jeigu iki preliminarios darbotvarkės išsiuntimo dienos sekretoriatas negauna juos patvirtinančių dokumentų.

               3.EPS komitetas tvirtina darbotvarkę kiekvieno posėdžio pradžioje. Šalims susitarus, į darbotvarkę gali būti įtraukta ir kitų klausimų, kurie nebuvo įtraukti į preliminarią darbotvarkę.

               4.Šalių sutarimu EPS komiteto pirmininkas į posėdžius gali kviesti ekspertus, kad šie suteiktų informacijos konkrečiais klausimais.

               5.Šalių sutarimu sekretoriatas gali sutrumpinti šio straipsnio 1 dalyje nurodytus terminus, siekdamas atsižvelgti į konkretaus atvejo aplinkybes.

               8 straipsnis

               Protokolai

               1.Sekretoriatas kuo greičiau parengia kiekvieno posėdžio protokolo projektą.

               2.Protokole paprastai apibendrinamas kiekvienas darbotvarkės punktas, ir, atitinkamais atvejais, nurodoma:

               a)visi EPS komitetui pateikti dokumentai;

               b)bet koks pareiškimas, kurį įtraukti paprašė EPS komiteto narys;

               c)priimti sprendimai, pateiktos rekomendacijos, pareiškimai, dėl kurių sutarta, ir konkrečiais klausimais priimtos išvados.

               3.Protokole taip pat turi būti pateiktas posėdyje dalyvavusių EPS komiteto dalyvių ir juos lydėjusių delegacijų narių sąrašas.

               4.Per du mėnesius nuo posėdžio dienos abi Šalys raštu patvirtina protokolą. Kai protokolas patvirtinamas, sekretoriatas pasirašo du protokolo egzempliorius ir kiekviena Šalis gauna po vieną šių patvirtintų dokumentų egzempliorių.

               9 straipsnis

               Sprendimai

               1.EPS komitetas sprendimus priima bendru sutarimu.

               2.EPS komitetas gali nuspręsti pateikti AKR ir ES ministrų tarybai bet kurį visoms AKR ir ES valstybėms svarbų bendro pobūdžio klausimą, susijusį su Susitarimu, kaip apibrėžta Kotonu susitarimo 15 straipsnyje.

               3.Abiem Šalims pritarus, laikotarpiu tarp posėdžių EPS komitetas gali priimti sprendimus rašytine procedūra. Rašytinė procedūra yra Šalių keitimasis raštais.

               4.EPS komiteto sprendimų antraštė yra „Sprendimas“, juose nurodomas serijos numeris, priėmimo data ir tema. Kiekviename sprendime nurodoma jo įsigaliojimo data.

               5.EPS komiteto priimtų sprendimų tikrumą ES vardu tvirtina Europos Komisijos atstovas ir Dramblio Kaulo Kranto Respublikos atstovas.

               6.Sprendimai Šalims siunčiami kaip EPS komiteto dokumentai.

               10 straipsnis

               Viešumas

               1.Jeigu nenusprendžiama kitaip, EPS komiteto posėdžiai yra uždari.

               2.Kiekviena Šalis gali spręsti, ar skelbti EPS komiteto sprendimus savo atitinkamuose oficialiuosiuose leidiniuose.

               11 straipsnis

               Kalbų vartojimo tvarka

               1.EPS komiteto darbo kalba yra bendra oficiali Šalių kalba.

               2.Svarstydamas ir priimdamas sprendimus EPS komitetas remiasi dokumentais ir pasiūlymais, parengtais 1 dalyje nurodyta kalba.

               12 straipsnis

               Išlaidos

               1.Kiekviena Šalis padengia visas dėl dalyvavimo EPS komiteto posėdžiuose patirtas išlaidas: darbuotojų, kelionės ir pragyvenimo išlaidas bei pašto ir telekomunikacijų išlaidas.

               2.Posėdžių organizavimo ir dokumentų dauginimo išlaidas apmoka posėdį rengianti Šalis.

               3.Per posėdžius teikiamų vertimo žodžiu paslaugų ir dokumentų vertimo išlaidas padengia posėdį rengianti Šalis. Vertimo žodžiu į kitas oficialiąsias Europos Sąjungos kalbas paslaugų ir dokumentų vertimo į tas kalbas ar iš jų išlaidas padengia ES Šalis.

                     (1)

                        OL L 59, 2009 3 3, p. 1.


               EUROPOS KOMISIJA
            Briuselis, 2018 02 09
            COM(2018) 61 final
            Pasiūlymas
            EUROPOS PARLAMENTO IR TARYBOS SPRENDIMAS
            dėl Europos prisitaikymo prie globalizacijos padarinių fondo lėšų mobilizavimo pagalVokietijos paraišką „EGF/2017/008 DE/Goodyear“

               AIŠKINAMASIS MEMORANDUMAS

               PASIŪLYMO APLINKYBĖS

               1.Europos prisitaikymo prie globalizacijos padarinių fondo (toliau – EGF) finansinės paramos taisyklės nustatytos 2013 m. gruodžio 17 d. Europos Parlamento ir Tarybos reglamente (ES) Nr. 1309/2013 dėl Europos prisitaikymo prie globalizacijos padarinių fondo (2014–2020 m.), kuriuo panaikinamas Reglamentas (EB) Nr. 1927/2006
                  1
                (toliau – EGF reglamentas).

               2.2017 m. spalio 6 d. Vokietija pateikė paraišką „EGF/2017/008 DE/Goodyear“ dėl finansinės paramos iš EGF, nes iš Vokietijos įmonės „Goodyear Dunlop Tires Germany GmbH“ atleista daug darbuotojų
                  2
               .

               3.Įvertinusi šią paraišką Komisija, laikydamasi visų EGF reglamento taikytinų nuostatų, padarė išvadą, kad finansinės paramos suteikimo iš EGF sąlygos yra įvykdytos.

               PARAIŠKOS SANTRAUKA

                        EGF paraiška

                        EGF/2017/008/DE/Goodyear

                        Valstybė narė

                        Vokietija

                        Susijęs (-ę) regionas (-ai) (NUTS
                           3
                         2 lygmuo)

                        Regierungsbezirk Karlsruhe (DE12)

                        Paraiškos pateikimo data

                        2017 m. spalio 6 d.

                        Paraiškos gavimo patvirtinimo data

                        2017 m. spalio 6 d.

                        Prašymo pateikti papildomos informacijos data

                        2017 m. spalio 23 d.

                        Papildomos informacijos pateikimo terminas

                        2017 m. gruodžio 4 d.

                        Vertinimo atlikimo terminas

                        2018 m. vasario 26 d.

                        Intervencijos kriterijus

                        EGF reglamento 4 straipsnio 1 dalies a punktas

                        Pagrindinė įmonė

                        „Goodyear“

                        Susijusių įmonių skaičius

                        1

                        Ekonominės veiklos sektorius (-iai)

                        (NACE 2 red. skyrius)
                           4

                        NACE 2 red. 22 skyrius

                        (Guminių ir plastikinių gaminių gamyba)

                        Patronuojamųjų bendrovių, tiekimo ir tolesnės gamybos grandies įmonių skaičius

                        0

                        Ataskaitinis laikotarpis (ne daugiau keturių mėnesių)

                        2017 m. liepos 14 d. – 2017 m. spalio 5 d.

                        Atleistų darbuotojų skaičius ataskaitiniu laikotarpiu (a)

                        632

                        Atleistų darbuotojų skaičius prieš ataskaitinį laikotarpį ar po jo (b)

                        14

                        Bendras atleistų darbuotojų skaičius (a + b)

                        646

                        Bendras reikalavimus atitinkančių paramos gavėjų skaičius

                        646

                        Bendras tikslinių paramos gavėjų skaičius

                        646

                        Tikslinių nedirbančių ir nesimokančių jaunuolių (NEET) skaičius:

                        0

                        Prie individualių poreikių pritaikytoms paslaugoms skirtas biudžetas (EUR)

                        3 464 371

                        EGF paramai įgyvendinti
                           5
                         skirtas biudžetas (EUR)

                        144 348

                        Bendras biudžetas (EUR)

                        3 608 719

                        EGF parama (EUR) (60 %)

                        2 165 231

               PARAIŠKOS VERTINIMAS

               Procedūra

               4.Vokietija paraišką „EGF/2017/008 DE/Goodyear“ pateikė 2017 m. spalio 6 d., t. y. per 12 savaičių nuo dienos, kurią buvo įgyvendinti EGF reglamento 4 straipsnyje išdėstyti intervencijos kriterijai. 2017 m. spalio 23 d. Komisija patvirtino gavusi paraišką ir tą pačią dieną Vokietijos paprašė pateikti papildomos informacijos. Papildoma informacija pateikta per šešias savaites nuo prašymo. 12 savaičių terminas, iki kurio, gavusi tinkamai užpildytą paraišką, Komisija turėtų baigti paraiškos atitikties EGF finansinės paramos suteikimo sąlygoms vertinimą, baigiasi 2018 m. vasario 26 d.

               Paraiškos tinkamumas

               Susijusios įmonės ir paramos gavėjai

               5.Paraiška susijusi su 646 darbuotojais, atleistais iš darbo įmonėje „Goodyear Dunlop Tires Germany GmbH“. Įmonė vykdo veiklą ekonomikos sektoriuje, kuris priskiriamas NACE 2 red. 22 skyriui (Guminių ir plastikinių gaminių gamyba). Darbuotojai atleisti iš įmonės „Goodyear“ NUTS 2 lygmens regione Regierungsbezirk Karlsruhe (DE12), Vokietijoje.

                        Įmonės ir atleistų darbuotojų skaičius per ataskaitinį laikotarpį

                        „Goodyear Dunlop Tires Germany GmbH“

                        632

               Intervencijos kriterijai

               6.Šią paraišką Vokietija pateikė laikydamasi EGF reglamento 4 straipsnio 1 dalies a punkte nustatytų intervencijos kriterijų, pagal kuriuos per keturių mėnesių laikotarpį iš valstybės narės įmonių turi būti atleista ne mažiau kaip 500 darbuotojų, įskaitant tiekėjus ir tolesnės gamybos grandies įmones ir (arba) savarankiškai dirbančius asmenis, kurių veikla nutrūko.

               7.Šios paraiškos ataskaitinis laikotarpis yra 2017 m. liepos 14 d. – 2017 m. spalio 5 d.

               8.Atleistų darbuotojų skaičius ataskaitiniu laikotarpiu:

               –632 darbuotojai atleisti iš „Goodyear“.

               Atleistų darbuotojų ir darbo veiklą nutraukusių asmenų skaičiaus apskaičiavimas

               9.Apskaičiuotas ataskaitiniu laikotarpiu atleistų darbuotojų skaičius:

               –632 – nuo darbdavio individualaus įspėjimo apie darbuotojo atleidimą arba apie darbo sutarties nutraukimą dienos.

               Reikalavimus atitinkantys paramos gavėjai

               10.Be jau nurodytų darbuotojų, prie reikalavimus atitinkančių paramos gavėjų priskiriami ir 14 darbuotojų, kurie buvo atleisti prieš ataskaitinį laikotarpį arba po jo. Visi šie darbuotojai buvo atleisti po bendro pareiškimo apie planuojamą darbuotojų atleidimą 2016 m. spalio 24 d. Galima nustatyti aiškų priežastinį ryšį su atleidimą ataskaitiniu laikotarpiu paskatinusiu įvykiu.

               11.Taigi bendras reikalavimus atitinkančių paramos gavėjų skaičius yra 646.

               Darbuotojų atleidimo sąsaja su esminiais pasaulio prekybos sistemos struktūriniais pokyčiais dėl globalizacijos

               12.Siekdama įrodyti darbuotojų atleidimo sąsają su esminiais pasaulio prekybos sistemos struktūriniais pokyčiais dėl globalizacijos, Vokietija teigia, kad globalizacija padarė neigiamą poveikį B segmento automobilių padangų gamybai
                  6
                ES. Taip įvyko dėl to, kad pastaraisiais metais Azijos tiekėjai užėmė didelę rinkos dalį.

               13.Lengvųjų automobilių gamyba ES 27, kuri per finansinę krizę buvo smarkiai smukusi, pastaraisiais metais šiek tiek paaugo, tačiau 2006 m. lygį ji pasiekė tik 2016 m.

                  Europos automobilių gamintojų asociacijos

                (ACEA) analizės duomenimis, 2016 m. mažesnių automobilių prekybos apimtis dar nesiekė 2005 m. lygio. Tačiau Europoje pagamintų variklinių transporto priemonių pasaulinė rinkos dalis sumažėjo nuo 35 proc. 2001 m. iki 23 proc. 2016 m. Per tą patį laikotarpį Kinijos pasaulinė rinkos dalis išaugo nuo 5 proc. iki 30 proc.
                  7
                Per pastaruosius dešimt metų automobilių gamyba Azijoje išaugo 45 proc.
                  8

               14.Nuo 2015 m. iki 2016 m. importas į ES padidėjo 22 proc., o eksportas sumažėjo 3 proc.
                  9
                Dauguma importuotų transporto priemonių yra iš Turkijos (rinkos dalis 29 proc.), tačiau didžiausią variklinių transporto priemonių importo augimą 2015–2016 m. pasiekė Indija (augimas 31 proc.), jai beveik prilygo Pietų Afrika (29 proc.) ir Japonija (20 proc.)
                  10
               . Automobilių ir padangų gamintojų ilgalaikės rinkos strategijos turi būti suderintos su potencialaus augimo tempais. Transporto priemonių paklausa Europos Sąjungoje 2005–2015 m. padidėjo tik 9 proc., tačiau Azijoje ir Okeanijoje ši paklausa per tą patį laikotarpį padidėjo 140 proc., o Pietų Amerikoje – 59 proc.
                  11

               15.Taigi pasaulinė padangų rinka irgi smarkiai pasikeitė nuo naujo tūkstantmečio pradžios. 2000 m. trys stambiausi pasauliniai gamintojai „Bridgestone“, „Michelin“ ir „Goodyear“ gamino 57 proc. visų pasaulio padangų, tačiau 2013 m. jų dalis pasaulyje sumažėjo iki 38 proc. Per tą patį laikotarpį Azijos gamintojų iš Kinijos, Taivano ir Singapūro rinkos dalis išaugo nuo 4 proc. 2001 m. iki 20 proc. 2013 m., kaip rodo „Ernst & Young Consulting“ atliktas vidinis tyrimas. Remiantis Europos padangų ir gumos gamintojų asociacijos (ETRMA) duomenimis, 2016 m. šeši iš 10 padangų gamintojų, turinčių didžiausią apyvartą, buvo iš Azijos
                  12
               .

               16.2015 m. ES padangų importas (130 mln. padangų) toli pranoko eksportą (74 mln.). ES padangų gamyba 2015 m. (4,9 mln. tonų) vis tiek nepasiekė 2007 m. rezultatų (5,1 mln. tonų)
                  13
               .

               17.Rinkos tyrimų instituto Gesellschaft für Konsumforschung paskelbtame tyrime nurodoma, kad 2005 m. 77 proc. Vokietijoje parduodamų padangų priklausė B segmentui, o 2014 m. šio segmento padangų Vokietijoje parduota tik 43 proc., ir tai rodo, kad mažesnių transporto priemonių gamyba persikelia į augančias Azijos ir Pietų Amerikos rinkas
                  14
               .

               18.Iki šiol dėl NACE 2 red. 22 skyriaus (Guminių ir plastikinių gaminių gamyba) sektoriaus dar nebuvo pateikta EGF paraiškų
                  15
               .

               Darbuotojų atleidimą ir darbo veiklos nutraukimą lemiantys įvykiai

               19.Įvykis, dėl kurio teko atleisti darbuotojus – „Goodyear“ gamyklos Filipsburge uždarymas. Bendrovė „Goodyear Tire & Rubber Company“ buvo įkurta JAV Ohajo valstijoje, Akrone 1898 m. ir yra viena iš svarbiausių pasaulio padangų gamintojų. 1954 m. įkurta bendrovė „Deutsche Goodyear GmbH“ ir 1966 m. pradėta statyti jos padangų fabriką Filipsburge. Vokietijoje bendrovėje „Goodyear Dunlop“ šiuo metu dirba apie 7 600 darbuotojų. Vokietijoje jos būstinė yra Hanau. Kitos gamyklos Vokietijoje yra Fiurstenvalde, Vitliche, Rizoje ir Fuldoje.

               20.Dėl globalizacijos silpstant ES automobilių gamybai ir mažėjant rinkos daliai, „Goodyear“ susikaupė gausūs B segmento pertekliniai pajėgumai, kurie sudarė apytikriai penkis milijonus padangų visoje bendrovės integruotoje Europos gamybos sistemoje.  Tai atitinka vidutinę metinę vienos gamyklos produkciją. Todėl „Goodyear“ turėjo uždaryti vieną iš gamyklų Europoje. „Goodyear“ nusprendė uždaryti gamyklą Filipsburge, kuri turi didžiausius B segmento padangų gamybos pajėgumus iš visų bendrovės gamyklų Europoje. Todėl 2016 m. spalio 24 d. „Goodyear“ vadovybė paskelbė, kad Filipsburgo padangų fabrikas, kuriame dirbo 888 darbuotojai, 2017 m. bus uždarytas.

               21.2017 m. balandžio 26 d. „Goodyear“ sudarė su IG BCE profesine sąjunga kolektyvinę sutartį, kurioje nustatytos atleidimo iš darbo sąlygos. Po derybų su įmonės taryba jos įtrauktos į išėjimo iš darbo schemą. Gamyba buvo nutraukta 2017 m. liepos 15 d., fabriką uždaryti numatyta 2017 m. gruodžio 31 d.

               22.Socialiniai partneriai susitarė sukurti dvi perkėlimo bendroves. Vokietijos teisės aktais nėra reikalaujama sukurti tokią bendrovę. Darbuotojus atleidžianti įmonė neturi jokios prievolės prisidėti prie perkėlimo bendrovės kūrimo. Jei darbuotojus atleidžianti įmonė nusprendžia neprisidėti, perkėlimo bendrovė nekuriama. Jei darbuotojus atleidžianti įmonė nusprendžia prisidėti ir jei socialiniai partneriai sutinka su tokios bendrovės kūrimu, vadovaujamasi Vokietijos teisės aktuose (§§ 110 ir 111,SGB III) nustatytomis teisinėmis procedūromis.

               23.Perkėlimo bendroves valdys bendrovė „weitblick - personalpartner GmbH“, priklausanti Vokietijos profesinių sąjungų konfederacijai (Deutscher Gewerkschaftsbund - DGB). 646 darbuotojai pasirašė trišales sutartis, pagal kurias pasibaigus darbiniams santykiams su „Goodyear“ jie bus įdarbinti perkėlimo bendrovėse. 632 darbuotojai pasirašė susitarimą per ataskaitinį laikotarpį, dar 14 negalėjo pasirašyti dėl motinystės atostogų ir kt., bet tikimasi, kad pasirašys prieš pasibaigiant sutarčiai su „Goodyear“. Asmenys, kurie nusprendė nedalyvauti perkėlimo bendrovėje, jau susirado naują darbą arba nusprendė išeiti į pensiją.

               24. „Goodyear“ išmokėjo išeitines išmokas, sutiko papildyti mokymo išmokas (Transferkurzarbeitergeld) ir užtikrino kiekvienam iš darbuotojų maždaug 3 000 EUR perkvalifikavimo biudžetą. Kiekvieno darbuotojo perkėlimo laikotarpis apskaičiuojamas pagal tai, kiek laiko jis dirbo bendrovėje, ir gali trukti ne ilgiau kaip vienus metus.

               25.Papildoma EGF parama bus panaudota priemonėms papildyti ir gali būti panaudota individualioms priemonėms pratęsti. 2018 m. sausio 1 d. 595 darbuotojai pereina į pirmą perkėlimo bendrovę. Kadangi dar 51 darbuotojas pasilieka „Goodyear“ gamyklai išmontuoti, sukuriama antra perkėlimo bendrovė, kad likę 56 darbuotojai galėtų 2018 m. balandžio 1 d. pereiti į antrą perkėlimo bendrovę.

               Tikėtinas darbuotojų atleidimo poveikis vietos, regiono ar šalies ekonomikai ir užimtumui

               26.Manoma, kad darbuotojų atleidimas padarys didelį neigiamą poveikį vietos ekonomikai. Filipsburgo miestas, kuriame yra apie 13 000 gyventojų, priklauso valstybinės užimtumo tarnybos (VUT) Vaghoizlio rajonui, kuriame yra iš viso apie 60 000 gyventojų. Tretiniame sektoriuje yra tik 48 proc. darbo vietų, o tai per mažai lyginant su visa Badeno-Viurtembergo federaline žeme, kurioje šis skaičius yra 63 proc. Vienas iš pagrindinių šio regiono ypatumu yra didesnė nei vidutinė gamybos sektoriuje dirbančių asmenų dalis. Palyginti su kaimyniniais rajonais, Vaghoizlyje gana aukštas nedarbo lygis: 2017 m. birželio mėn. jis sudarė 5,7 proc., o kaimyniniame Karlsrūhės rajone – 3,3 proc. Nedarbas Vaghoizlio srityje didėja ir yra 17 proc. didesnis negu pernai. Atrodo, kad regiono darbo rinkoje mažiausiai palanki yra iš migrantų šeimų kilusių ir vyresnio amžiaus asmenų padėtis. 25 proc. bedarbių yra užsienio piliečiai, apytikriai trečdalis socialinę paramą gaunančių ilgalaikių bedarbių yra vyresni negu 55 m. amžiaus. Didelė dalis „Goodyear“ atleistų iš darbo darbuotojų  irgi priklauso šioms kategorijoms.

               27.„Goodyear“ gamykla buvo didžiausias darbdavys šiame regione, antras pagal dydį – branduolinė elektros jėgainė. Vokietijai nusprendus tapti šalimi be branduolinės energijos, branduolinė jėgainė irgi po keleto metų bus uždaryta. Kelios mažesnės ar vidutinio dydžio bendrovės šiame regione atleido iš darbo šimtus darbuotojų, pavyzdžiui, 2017 m. vasarą atleisti iš darbo 146 automobilių sektoriuje dirbančios bendrovės darbuotojai, o užsidarius presų gamintojui iš darbo atleisti 144 žmonės. Regione vyksta struktūrinės permainos. Todėl VUT suformulavo kvalifikacijos ir įgūdžių strategiją, kurioje atsižvelgiama ir į (būsimus) darbo rinkos poreikius, ir į susijusių darbuotojų kvalifikacijos lygį.

               Tiksliniai paramos gavėjai ir siūlomi veiksmai

               Tiksliniai paramos gavėjai

               28.Apskaičiuota, kad priemonėmis pasinaudos 646 atleisti darbuotojai. Šių darbuotojų pasiskirstymas pagal lytį, pilietybę ir amžiaus grupę:

                        Kategorija

                        Tikslinių paramos gavėjų
                           skaičius (suapvalintos procentinės dalys)

                        Lytis:

                        Vyrai:

                        641

                        (99,23 %)

                        Moterys:

                        5

                        (0,77 %)

                        Pilietybė

                        ES piliečiai:

                        493

                        (76,32 %)

                        ne ES piliečiai

                        153

                        (23,68 %)

                        Amžiaus grupė

                        15–24 metai:

                        15

                        (2,32 %)

                        25–29 metai:

                        33

                        (5,11 %)

                        30–54 metai:

                        428

                        (66,25 %)

                        55-64 metai:

                        168

                        (26,01 %)

                        vyresni nei 64 metų:

                        2

                        (0,31 %)

               Siūlomų veiksmų tinkamumas

               29.Kaip minėta pirmiau, socialiniai partneriai susitarė kurti dvi perkėlimo bendroves, į kurias perkeltos dvi skirtingos iš „Goodyear“ gamyklos atleistų darbuotojų grupės. Į pirmą perkėlimo bendrovę darbuotojai patektų 2018 m. sausio 1 d., į antrą atitinkamai 2018 m. balandžio 1 d. Perkėlimo bendrovė taip pat užtikrina „Goodyear“ siūlomas papildomas priemones, kurios nėra įtrauktos į EGF paraišką. Visos toliau nurodytos priemonės sudarys prie asmens poreikių pritaikytų paslaugų, kurias koordinuos perkėlimo bendrovės ir kuriomis siekiama sugrąžinti atleistus darbuotojus į darbo rinką, rinkinį.

               30.Prie individualių poreikių pritaikytos paslaugos, kurios bus teikiamos atleistiems darbuotojams, apima toliau išvardytus veiksmus.

               –Kvalifikacijos kėlimo priemonės. Šios priemonės bus siūlomos reikalavimus atitinkantiems darbuotojams pasibaigus jų profiliavimui ir profesiniam orientavimui, siekiant padėti jiems geriau išnaudoti darbo rinkos galimybes. Siūlomi mokymo kursai bus orientuoti į perspektyvius, pavyzdžiui, metalo darbų ir sandėliavimo, sektorius. Kursai – individualūs ar grupiniai – gali būti skirti pagrindiniams gebėjimams ugdyti ar gerinti, pasirengti karjeros pokyčiams. Dalyviams, turintiems labai prastus vokiečių kalbos įgūdžius, bus specialiai skirti vokiečių kalbos kursai.

               –Panašios kvalifikacijos darbuotojų grupės ir praktiniai seminarai. Tai – forumai, kuriuose moderatorius padės dalyviams pasidalyti idėjomis ir apmąstymais. Panašios kvalifikacijos darbuotojų grupės gali diskutuoti pačiomis įvairiausiomis temomis: laiko valdymo, savarankiškumo, sveikatos priemonių ar specialių grupių, skirtų dalyviams iš migrantų šeimų. Siūloma įvairių praktinių seminarų, kaip antai profesinio ir asmeninio gyvenimo pusiausvyros bei lyčių klausimais.

               –Konsultacijos verslo steigimo klausimais. Čia įeina konsultacinės paslaugos besidomintiems savo verslo steigimu. Tai, be kita ko, bus individualizuotos prie konkrečių poreikių pritaikytos konsultacinės priemonės.

               –Darbo paieška. Profesionalūs darbo konsultantai padės nustatyti potencialias laisvas darbo vietas, apie kurias dar nepaskelbta, ir kurios gali tikti atleistiesiems darbuotojams. Numatyta ir užimtumo mugė.

               –Tolesnis kuravimas ir darbo vietos užtikrinimas. Orientavimo ir konsultavimo paslaugas galima gauti ir gavus naują darbą – taip siekiama palengvinti perėjimą į naują darbo aplinką ir sumažinti darbo praradimo riziką.

               –Mokymo išmoka. Išmokos pradedamos mokėti nuo tos dienos, kai darbuotojas patenka į perkėlimo bendrovę, ir baigiamos mokėti, kai asmuo iš jos išvyksta.

               31.Projektu bus prisidedama prie tvarios ekonominės plėtros Vokietijoje. Rengiamos priemonės atitinka Vokietijos tvarumo strategiją, o bendrovė „weitblick – personalpartner GmbH“, kuriai patikėta įkurti abi perkėlimo bendroves, turi tvarumo sertifikatą.

               32.Čia aprašyti siūlomi veiksmai yra aktyvios darbo rinkos priemonės, priskiriamos prie tinkamų finansuoti veiksmų, apibrėžtų EGF reglamento 7 straipsnyje. Šie veiksmai nepakeičia pasyvių socialinės apsaugos priemonių.

               33.Vokietija pateikė reikiamą informaciją apie atitinkamai įmonei privalomus veiksmus, kaip nustatyta nacionalinėje teisėje arba kolektyvinėse sutartyse. Ji patvirtino, kad tokie veiksmai negali būti pakeisti EGF finansine parama.

               Biudžeto sąmata

               34.Bendros numatytos išlaidos yra 3 608 719 EUR, iš kurių prie individualių poreikių pritaikytų paslaugų išlaidoms skiriama 3 464 371 EUR, o parengiamosios, valdymo, informavimo ir viešinimo, kontrolės ir ataskaitų teikimo veiklos išlaidoms – 144 348 EUR.

               35.Bendra iš EGF prašomos finansinės paramos suma yra 2 165 231 EUR (60 proc. visų išlaidų).

                        Veiksmai

                        Numatomas dalyvių skaičius

                        Numatomos (suapvalintos) išlaidos vienam dalyviui
                           16
                        (EUR)

                        Numatomos visos išlaidos

                        (EUR)

                        Prie individualių poreikių pritaikytos paslaugos (veiksmai pagal EGF reglamento 7 straipsnio 1 dalies a ir c punktus)

                        Kvalifikacijos kėlimo priemonės (Qualifizierungsmaßnahmen)

                        288

                        4 512

                        1 299 516

                        Panašios kvalifikacijos darbuotojų grupės ir praktiniai seminarai.

                        276

                        1 294

                        357 086

                        Konsultacijos verslo steigimo klausimais (Existenzgründerberatung)

                        30

                        1 690

                        50 710

                        Darbo paieška (Stellenakquise)

                        350

                        369

                        129 319

                        Tolesnis kuravimas ir darbo vietos užtikrinimas ((Nachbetreuung/Beschäftigungssicherung)

                        646

                        643

                        415 211

                        Tarpinė suma (a):

                        Prie individualių poreikių pritaikytų paslaugų paketo procentinė dalis

                        –

                        2 251 842

                        (65 %)

                        Išmokos ir paskatos (veiksmai pagal EGF reglamento 7 straipsnio 1 dalies b punktą)

                        Mokymo išmokos (Transferkurzarbeitergeld)

                        646

                        1 877

                        1 212 529

                        Tarpinė suma (b):

                        Prie individualių poreikių pritaikytų paslaugų paketo procentinė dalis

                        –

                        1 212 529

                        (35 %)

                         Veiksmai pagal EGF reglamento 7 straipsnio 4 dalį

                        1. Parengiamoji veikla

                        –

                        21 652

                        2. Valdymas

                        –

                        79 391

                        3. Informavimas ir viešinimas

                        –

                        7 218

                        4. Kontrolė ir ataskaitų teikimas

                        –

                        36 087

                        Tarpinė suma (c)

                        Bendrų išlaidų procentinė dalis:

                        –

                        144 348

                        (4 %)

                        Visos išlaidos (a + b + c)

                        –

                        3 608 719

                        EGF parama (60 % visų išlaidų)

                        –

                        2 165 231

               36.Lentelėje nurodytiems veiksmams, kaip ir veiksmams pagal EGF reglamento 7 straipsnio 1 dalies b punktą, skirtos išlaidos neviršija 35 % bendrų išlaidų, skirtų suderintam prie individualių poreikių pritaikytų paslaugų paketui. Vokietija patvirtino, kad šie veiksmai taikomi su sąlyga, kad tiksliniai paramos gavėjai patys aktyviai dalyvautų darbo paieškos ar mokymosi veikloje.

               Išlaidų tinkamumo finansuoti laikotarpis

               37.Prie individualių poreikių pritaikytas paslaugas tiksliniams paramos gavėjams Vokietija pradėjo teikti 2018 m. sausio 1 d. Todėl šių veiksmų išlaidos bus laikomos tinkamomis finansuoti EGF lėšomis nuo 2018 m. sausio 1 d. iki 2020 m. sausio 1 d.

               38.Pirmąsias administracines išlaidas, susijusias su EGF įgyvendinimu, Vokietija patyrė 2017 m. liepos 7 d. Todėl parengiamosios, valdymo, informavimo ir viešinimo, kontrolės ir ataskaitų teikimo veiklos išlaidos laikomos tinkamomis finansuoti EGF finansinės paramos lėšomis nuo 2017 m. liepos 7 d. iki 2020 m. liepos 1 d.

               Nacionalinių ar Sąjungos fondų finansuojamų veiksmų papildomumas

               39.Nacionalinio išankstinio finansavimo ir bendro finansavimo šaltiniai – federalinis biudžetas ir Bundesagentur für Arbeit (Federalinė darbo agentūra). Jų lėšomis finansuojama 40 proc. visų išlaidų EGF finansuojamoms priemonėms, kurias siūlo perdavimo bendrovė
                  17
               .

               40.Vokietija patvirtino, kad pirmiau nurodytos EGF finansuojamos priemonės nebus remiamos pagal kitas Sąjungos finansines priemones.

               Tvarka, pagal kurią buvo konsultuotasi su tiksliniais paramos gavėjais ar jų atstovais arba socialiniais partneriais, vietos ir regioninėmis valdžios institucijomis

               41.Vokietija nurodė, kad suderintas prie individualių poreikių pritaikytų paslaugų rinkinys buvo parengtas konsultuojantis su visomis suinteresuotosiomis šalimis, įskaitant atleistų iš darbo darbininko atstovus, socialinius partnerius ir regiono valdžios institucijas. Planuodama EGF finansuojamas priemones, Federalinė darbo ir socialinių reikalų ministerija konsultavosi su „Goodyear“ vadovais, įmonės taryba, IG BCE profesine sąjunga ir VUT; buvo aptartas galimos EGF paramos mastas. 2017 m. liepos 7 d. apskrito stalo diskusijoje visos susijusios šalys aiškiai pritarė galimam EGF paraiškos teikimui. Visos šalys glaudžiai bendradarbiavo ir 2017 m. rugsėjo 18 d. VUT pateikė planuojamų prie asmeninių poreikių pritaikytų priemonių rinkinį.

               Valdymo ir kontrolės sistemos

               42.Paraiškoje pateiktas valdymo ir kontrolės sistemos aprašas, kuriame nurodyta susijusių įstaigų atsakomybė. Vokietija pranešė Komisijai, kad finansinę paramą valdys tos pačios Federalinės darbo ir socialinių reikalų ministerijos (Bundesministerium für Arbeit und Soziales) tarnybos, kurios valdo ESF paramą. Tačiau grupėje „Gruppe Europäische Fonds für Beschäftigung“ EGF valdymo institucija bus „Referat EF 4“, o ESF valdymo institucija bus „Referat EF 1“. „Organisationseinheit Prüfbehörde“ yra tiek EGF, tiek ESF kontrolės institucija. Šios tarnybos valdė ir ankstesnę EGF paramą Vokietijai. Kai kurios EGF valdymo institucijos užduotys administraciniu susitarimu visam laikui perduotos VUT.

               Susijusios valstybės narės prisiimti įsipareigojimai

               43.Vokietija pateikė visas būtinas garantijas, kad:

               –suteikiant galimybę naudotis siūlomais veiksmais ir juos įgyvendinant bus laikomasi vienodo požiūrio ir nediskriminavimo principo;

               –buvo laikytasi nacionalinės ir ES teisės aktuose nustatytų su kolektyviniu atleidimu susijusių reikalavimų;

               –„Goodyear“, kuri po darbuotojų atleidimo tęsė veiklą, įvykdė teisinius reikalavimus, reglamentuojančius darbuotojų atleidimą, ir atitinkamai pasirūpino savo darbuotojais;

               –siūlomi veiksmai nebus finansiškai remiami iš kitų Sąjungos fondų ar pagal kitas finansines priemones ir bus išvengta bet kokio dvigubo finansavimo;

               –siūlomi veiksmai papildys struktūrinių fondų lėšomis finansuojamus veiksmus;

               –finansinė parama EGF lėšomis atitiks procedūrines ir materialines Sąjungos taikomas valstybės pagalbos taisykles.

               POVEIKIS BIUDŽETUI

               Biudžeto pasiūlymas

               44.EGF lėšų didžiausia metinė suma neviršija 150 mln. EUR (2011 m. kainomis), kaip nustatyta 2013 m. gruodžio 2 d. Tarybos reglamento (ES, Euratomas) Nr. 1311/2013, kuriuo nustatoma 2014–2020 m. daugiametė finansinė programa
                  18
               , 12 straipsnyje.

               45.Išnagrinėjusi paraišką pagal taikytinas EGF reglamento 13 straipsnio 1 dalies sąlygas ir atsižvelgusi į tikslinių paramos gavėjų skaičių, siūlomus veiksmus ir numatytas išlaidas, Komisija siūlo iš EGF mobilizuoti 2 165 231 EUR sumą, atitinkančią 60 proc. siūlomų veiksmų bendrų išlaidų, kad būtų suteikta finansinė parama pagal pateiktą paraišką.

               46.Siūlomą sprendimą mobilizuoti EGF lėšas bendrai priims Europos Parlamentas ir Taryba, kaip nustatyta 2013 m. gruodžio 2 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės, bendradarbiavimo biudžeto klausimais ir patikimo finansų valdymo
                  19
                13 punkte.

               Susiję teisės aktai

               47.Komisija, pateikdama šį pasiūlymą dėl sprendimo mobilizuoti EGF lėšas, Europos Parlamentui ir Tarybai taip pat pateikia pasiūlymą pervesti 2 165 231 EUR sumą į atitinkamą biudžeto eilutę.

               48.Kartu su šiuo pasiūlymu dėl sprendimo mobilizuoti EGF lėšas Komisija kaip įgyvendinimo aktą priims sprendimą dėl finansinės paramos, kuris įsigalios tą dieną, kurią Europos Parlamentas ir Taryba priims siūlomą sprendimą mobilizuoti EGF lėšas.

               Pasiūlymas

               EUROPOS PARLAMENTO IR TARYBOS SPRENDIMAS

               dėl Europos prisitaikymo prie globalizacijos padarinių fondo lėšų mobilizavimo pagal
                  Vokietijos paraišką „EGF/2017/008 DE/Goodyear“

               EUROPOS PARLAMENTAS IR EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo,

               atsižvelgdami į 2013 m. gruodžio 17 d. Europos Parlamento ir Tarybos reglamentą (ES) Nr. 1309/2013 dėl Europos prisitaikymo prie globalizacijos padarinių fondo (2014–2020 m.), kuriuo panaikinamas Reglamentas (EB) Nr. 1927/2006
                  20
               , ypač į jo 15 straipsnio 4 dalį,

               atsižvelgdami į 2013 m. gruodžio 2 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės, bendradarbiavimo biudžeto klausimais ir patikimo finansų valdymo
                  21
               , ypač į jo 13 punktą,

               atsižvelgdami į Europos Komisijos pasiūlymą,

               kadangi:

               (1)Europos prisitaikymo prie globalizacijos padarinių fondo (toliau – EGF) tikslas – teikti paramą atleistiems darbuotojams ir savarankiškai dirbantiems asmenims, nutraukusiems darbo veiklą dėl su globalizacija susijusių esminių pasaulio prekybos sistemos struktūrinių pokyčių, atsiradusių dėl tebesitęsiančios pasaulinės finansų ir ekonomikos krizės arba dėl naujos pasaulinės finansų ir ekonomikos krizės, ir padėti jiems vėl integruotis į darbo rinką;

               (2)EGF lėšų didžiausia metinė suma neturi viršyti 150 mln. EUR (2011 m. kainomis), kaip nustatyta Tarybos reglamento (ES, Euratomas) Nr. 1311/2013
                  22
                12 straipsnyje;

               (3)2017 m. spalio 6 d. Vokietija pateikė paraišką dėl finansinės paramos iš EGF, nes iš Vokietijos įmonės „Goodyear Dunlop Tires Germany GmbH“ atleista darbuotojų. Paraiška buvo papildyta papildoma informacija pagal Reglamento (ES) Nr. 1309/2013 8 straipsnio 3 dalį. Paraiška atitinka EGF finansinės paramos sumai nustatyti taikomus reikalavimus, kaip nustatyta Reglamento (ES) Nr. 1309/2013 13 straipsnyje;

               (4)todėl iš EGF turėtų būti mobilizuota 2 165 231 EUR suma finansinei paramai pagal Vokietijos pateiktą paraišką suteikti;

               (5)siekiant kuo greičiau mobilizuoti EGF lėšas, šis sprendimas turėtų būti taikomas nuo jo priėmimo dienos,

               PRIĖMĖ ŠĮ SPRENDIMĄ:

               1 straipsnis

               2018 finansinių metų Europos Sąjungos bendrajame biudžete Europos prisitaikymo prie globalizacijos padarinių fondo (EGF) lėšos mobilizuojamos siekiant skirti 2 165 231 EUR įsipareigojimų ir mokėjimų asignavimų sumą.

               2 straipsnis

               Šis sprendimas įsigalioja jo paskelbimo Europos Sąjungos oficialiajame leidinyje dieną. Jis taikomas nuo [the date of its adoption]*.

               Priimta Briuselyje

                  Europos Parlamento vardu
                        Tarybos vardu

                  Pirmininkas
                        Pirmininkas

                     (1)

                        OL L 347, 2013 12 20, p. 855.

                     (2)

                        Pagal EGF reglamento 3 straipsnį.

                     (3)

                        2012 m. lapkričio 8 d. Komisijos reglamentas (ES) Nr. 1046/2012, kuriuo įgyvendinamos Europos Parlamento ir Tarybos reglamento (EB) Nr. 1059/2003 dėl bendro teritorinių statistinių vienetų klasifikatoriaus (NUTS) nustatymo nuostatos dėl naujojo regionų suskirstymo laiko eilučių perdavimo (OL L 310, 2012 11 9, p. 34).

                     (4)

                        OL L 393, 2006 12 30, p. 1.

                     (5)

                        Laikantis Reglamento (ES) Nr. 1309/2013 7 straipsnio ketvirtos pastraipos nuostatų.

                     (6)

                        Padangų rinka iš esmės padalyta į du segmentus, skiriamus pagal rato ratlankio dydį. B segmentui priskiriami 13–16 colių skersmens rato ratlankiai, dažniausiai naudojami mažoms ar vidutinio dydžio transporto priemonėms, o A segmentui priklauso 17–22 colių skersmens ratlankiai, dažniausiai skirti didesniems automobiliams.

                     (7)

                        ACEA, Automobilių pramonės vadovas (2017–2018 m.) http://www.acea.be/publications/article/acea-pocket-guide

                     (8)

                        OICA, 2017 m.  statistiniai duomenys
                  http://www.oica.net/category/production-statistics/

                     (9)

                        Eurostatas (2017 m.): ES papildoma prekyba variklinėmis transporto priemonėmis pagal kategorijas, 2013–2016 m. (mln. EUR) http://ec.europa.eu/eurostat/statistics-explained/index.php/File:Extra_EU_trade_of_motor_vehicles,_by_category,_2013-2016_(EUR_million).png

                     (10)

                        ACEA, Automobilių pramonės vadovas (2017–2018 m.) http://www.acea.be/publications/article/acea-pocket-guide

                     (11)

                        ACEA, Automobilių pramonės vadovas (2017–2018 m.) http://www.acea.be/publications/article/acea-pocket-guide

                     (12)

                        ETRMA, 2017 m. Statistiniai duomenys, 2016 m. 8 leidinys  http://www.etrma.org/uploads/Modules/Documentsmanager/20161208---statistics-booklet-2016-final5.pdf.

                     (13)

                        ETRMA, 2017 m. Statistiniai duomenys, 2016 m. 8 leidinys  http://www.etrma.org/uploads/Modules/Documentsmanager/20161208---statistics-booklet-2016-final5.pdf.

                     (14)

                        GFK, 2015 m.: GfK mažmeninės prekybos tyrimų duomenys, prekyba padangomis Vokietijoje 2005 m. sausio–gruodžio mėn. iki 2014 m. sausio–gruodžio mėn., https://blog.gfk.com/wp-content/uploads/2015/04/01-a.png

                     (15)

                        Buvo pateiktos 23 su NACE 2 red. 29 skyriumi (Variklinių transporto priemonių, priekabų ir puspriekabių gamyba) susijusios EGF paraiškos; 13 iš jų buvo dėl globalizacijos sukeltų prekybos pokyčių, 10 – dėl pasaulinės finansų ir ekonomikos krizės. Daugeliu atveju sprendimas atleisti darbuotojus buvo grindžiamas abiem kriterijais (globalizacija ir krize). Valstybės narės gali pačios nuspręsti, kuris iš šių kriterijų konkrečios paraiškos atveju yra svarbesnis, ir pateikti pagrįstą darbuotojų atleidimo ir kriterijaus sąsajos analizę, iš kurios būtų matyti aiškus priežastingumas.

                     (16)

                        Numatomos visos išlaidos, padalijus iš numatomo dalyvių skaičiaus; vidutinės numatomos išlaidos vienam dalyviui suapvalinamos iki sveikųjų skaičių.

                     (17)

                        Prie asmeninių poreikių poreikių pritaikytų paslaugų rinkinį, kurį sudaro mokamos išmokos ir aktyvios darbo rinkos priemonės, galima pradėti naudoti iškart, kai darbuotojai oficialiai patenka į perkėlimo bendrovę (atitinkamai 2018 m. sausio 1 d. ir 2018 m. balandžio 1 d.). Iš pat pradžių darbuotojams mokamos mokymo išmokos (Transferkurzarbeitergeld), atitinkančios EGF reikalavimus, o atleisti iš darbo darbuotojai dalyvauja aktyvios darbo rinkos priemonėse.

                     (18)

                        OL L 347, 2013 12 20, p. 884.

                     (19)

                        OL C 373, 2013 12 20, p. 1

                     (20)

                        OL L 347, 2013 12 20, p. 855.

                     (21)

                        OL C 373, 2013 12 20, p. 1

                     (22)

                        2013 m. gruodžio 2 d. Tarybos reglamentas (ES, Euratomas) Nr. 1311/2013, kuriuo nustatoma 2014–2020 m. daugiametė finansinė programa (OL L 347, 2013 12 20, p. 884).


               EUROPOS KOMISIJA
            Briuselis, 2018 05 23
            COM(2018) 363 final
            2018/0200(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi atitinkamuose Jungtinių Tautų Europos ekonomikos komisijos komitetuose, dėl JT taisyklių Nr. 13, 13-H, 14, 16, 22, 44, 49, 51, 54, 75, 83, 85, 89, 96, 106, 108, 109, 120, 129, 137, 139 ir 140, JT bendrųjų techninių reglamentų Nr. 15 ir 19 pakeitimų pasiūlymų, dviejų naujų JT taisyklių pasiūlymų ir dviejų naujų įrašų siūlomų bendrųjų techninių reglamentų rinkinyje

               AIŠKINAMASIS MEMORANDUMAS

               1.PASIŪLYMO APLINKYBĖS

               •Pasiūlymo pagrindas ir tikslai

               Jungtinių Tautų Europos ekonomikos komisija (JT EEK) tarptautiniu lygmeniu rengia suderintus reikalavimus, kuriais siekiama pašalinti technines kliūtis Pataisyto 1958 m. susitarimo šalių prekybai motorinėmis transporto priemonėmis ir užtikrinti aukštą tokių transporto priemonių saugos ir aplinkos apsaugos lygį.

               1997 m. lapkričio 27 d. Tarybos sprendimu 97/836/EB Sąjunga prisijungė prie Jungtinių Tautų Europos ekonomikos komisijos susitarimo dėl suvienodintų techninių normų priėmimo ratinėms transporto priemonėms, įrangai ir dalims, kurios gali būti montuojamos ir (arba) naudojamos ratinėse transporto priemonėse, ir pagal tas normas suteiktų patvirtinimų abipusio pripažinimo sąlygų (toliau – Pataisytas 1958 m. susitarimas), o 2000 m. sausio 31 d. Tarybos sprendimu 2000/125/EB dėl Susitarimo dėl bendrųjų techninių reglamentų priėmimo ratinėms transporto priemonėms, įrangai ir dalims, kurios gali būti montuojamos ir (arba) naudojamos ratinėse transporto priemonėse (toliau – Paralelus susitarimas), patvirtinimo Sąjunga prisijungė prie Paralelaus susitarimo.

               Tris kartus per kalendorinius metus – kiekvienų metų kovo, birželio ir lapkričio mėnesiais – rengiami JT EEK WP 29 (Pasaulinio transporto priemonių taisyklių derinimo forumo) posėdžiai. Per kiekvieną sesiją, atsižvelgiant į technikos pažangą, priimama naujų JT taisyklių, naujų JT bendrųjų techninių reglamentų (JT BTR) ir (arba) galiojančių JT taisyklių ar JT bendrųjų techninių reglamentų (JT BTR) pakeitimų. Prieš kiekvieną WP 29 posėdį šiuos pakeitimus patvirtina viena iš šešių WP 29 darbo grupių.

               Vėliau WP 29 posėdyje, jei yra susitariančiųjų šalių kvorumas ir kvalifikuota balsų dauguma, vyksta galutinis balsavimas dėl pakeitimų, papildymų ir klaidų ištaisymų priėmimo. Dalyvaudama WP 29 forume Europos Sąjunga yra dviejų susitarimų (1958 ir 1998 m.) šalis. Kaskart rengiamas Tarybos sprendimas, vadinamas megasprendimu, kuriame pateikiamas taisyklių, pakeitimų, papildymų ir klaidų ištaisymų sąrašas, ir Komisijai suteikiamas leidimas kiekviename WP 29 posėdyje balsuoti Sąjungos vardu.

               Šiame Tarybos sprendime nustatoma Sąjungos pozicija balsuojant dėl taisyklių, pakeitimų, papildymų ir klaidų ištaisymų, pateiktų balsuoti 2018 m. birželio mėn. WP 29 posėdyje, vyksiančiame 2018 m. birželio 18–22 d.

               •Suderinamumas su toje pačioje politikos srityje galiojančiomis nuostatomis

               Šis pasiūlymas papildo ir visiškai atitinka su automobilių pramone susijusią Sąjungos vidaus rinkos politiką.

               WP 29 sistema stiprinamas tarptautinis transporto priemonių standartų derinimas. 1958 m. Susitarimas yra labai svarbus siekiant šio tikslo, nes ES gamintojai gali laikytis bendrų tipo patvirtinimo taisyklių žinodami, kad jų gaminiai bus pripažinti atitinkančiais susitariančiųjų šalių nacionalinės teisės aktus. Pagal šią sistemą, pavyzdžiui, buvo sudarytos sąlygos Reglamentu (EB) Nr. 661/2009 dėl variklinių transporto priemonių bendrosios saugos panaikinti daugiau kaip 50 ES direktyvų ir jas pakeisti pagal 1958 m. Susitarimą parengtomis atitinkamomis taisyklėmis.

               Panašiai ir Direktyva 2007/46/EB valstybių narių patvirtinimo sistemos buvo pakeistos Sąjungos patvirtinimo procedūra ir buvo nustatyta suderinta sistema, kurią sudaro visoms naujoms transporto priemonėms, sistemoms, sudedamosioms dalims ir atskiriems techniniams mazgams taikomos administracinės nuostatos ir bendri techniniai reikalavimai. Ta direktyva JT taisyklės įtrauktos į ES tipo patvirtinimo sistemą kaip tipo patvirtinimo reikalavimai arba kaip Sąjungos teisės aktų alternatyvos. Priėmus tą direktyvą, JT taisyklės vis dažniau integruojamos į Sąjungos teisės aktus, susijusius su ES tipo patvirtinimu.

               •Suderinamumas su kitomis Sąjungos politikos sritimis

               WP 29 sistema yra susijusi su Sąjungos konkurencingumo politika, o jai ši iniciatyva daro teigiamą poveikį. Šis pasiūlymas taip pat dera su Sąjungos transporto ir energetikos politika, į kurią deramai atsižvelgiama rengiant ir priimant JT taisykles, kurioms taikomas 1958 m. Susitarimas.

               2.TEISINIS PAGRINDAS, SUBSIDIARUMO IR PROPORCINGUMO PRINCIPAI

               •Teisinis pagrindas

               Šio pasiūlymo teisinis pagrindas yra Sutarties dėl Europos Sąjungos veikimo 114 straipsnis kartu su 218 straipsnio 9 dalimi.

               •Subsidiarumo principas

               Tik Sąjunga gali balsuoti už tokius tarptautinius dokumentus kaip JT taisyklių, jų pakeitimų pasiūlymai ir bendrųjų techninių reglamentų projektų pasiūlymai ir įtraukti juos į Sąjungos motorinių transporto priemonių tipo patvirtinimo sistemą. Taip ne tik išvengiama vidaus rinkos susiskaidymo, bet ir visoje Sąjungoje užtikrinami vienodi aplinkos apsaugos ir saugos standartai. Be to, esama masto ekonomijos privalumų: gaminiai gali būti gaminami visai Sąjungos ir netgi tarptautinei rinkai, tad jų nereikia specialiai pritaikyti, kad būtų gautas nacionalinis tipo patvirtinimas kiekvienoje valstybėje narėje.

               Todėl šis pasiūlymas atitinka subsidiarumo principą.

               •Proporcingumo principas

                  Šiuo Tarybos sprendimu Komisijai suteikiamas leidimas balsuoti Sąjungos vardu ir pagal Tarybos sprendimo 97/836/EB 5 straipsnio 1 dalį jis yra proporcinga priemonė siekiant nustatyti bendrą ES poziciją JT EEK balsuojant dėl darbinių dokumentų, įtrauktų į WP 29 posėdžio darbotvarkę. Taigi šis pasiūlymas atitinka proporcingumo principą, nes juo nesiekiama daugiau, nei būtina norint pasiekti tinkamo vidaus rinkos veikimo užtikrinimo tikslus ir kartu išlaikyti aukštą viešojo saugumo ir apsaugos lygį.

               •Priemonės pasirinkimas

               Pagal SESV 218 straipsnio 9 dalį nustatant pozicijas, kurių Sąjungos vardu turi būti laikomasi tarptautiniu susitarimu įsteigtoje institucijoje, būtina naudoti Tarybos sprendimą.

               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI

               •Galiojančių teisės aktų ex post vertinimas / tinkamumo patikrinimas

               Netaikoma.

               •Konsultacijos su suinteresuotosiomis šalimis

               Netaikoma.

               •Tiriamųjų duomenų rinkimas ir naudojimas

               Rengiant šį pasiūlymą nepriklausomo tyrimo neprireikė. Vis dėlto šį pasiūlymą peržiūrėjo Motorinių transporto priemonių techninis komitetas.

               •Poveikio vertinimas

               Šio pasiūlymo poveikio vertinimas negali būti atliekamas, nes tai nėra teisėkūros procedūra priimamo akto pasiūlymas ir politikos alternatyvų nėra arba negali būti nustatyta.

               •Reglamentavimo tinkamumas ir supaprastinimas

               Šia iniciatyva nebus sukurta papildomos administracinės naštos, nes megasprendimo priede nurodytais iš dalies pakeistais dokumentais įmonėms, įskaitant MVĮ, nebus nustatyta naujų ataskaitų teikimo ar kitų administracinių prievolių. Priešingai, siekiama sumažinti administracinę naštą, nes taikydami pasauliniu mastu suderintus reikalavimus gamintojai galės pateikti sistemų ir sudedamųjų dalių patvirtinimo dokumentus ne tik ES, bet ir 1958 m. Susitarimo šalių eksporto rinkose už ES ribų.

               Pasiūlymas daro itin teigiamą poveikį ES automobilių pramonės konkurencingumui ir tarptautinei prekybai. Pripažinta, kad geriausias būdas pašalinti netarifines prekybos kliūtis ir ES automobilių pramonės įmonėms sudaryti arba išplėsti galimybes patekti į rinką – ES prekybos partnerėms patvirtinti tarptautiniu mastu suderintas transporto priemonių taisykles.

               •Pagrindinės teisės

               Pasiūlymas poveikio pagrindinių teisių apsaugai neturi.

               4.POVEIKIS BIUDŽETUI

               Ši iniciatyva poveikio biudžetui neturi.

               5.KITI ELEMENTAI

               •Įgyvendinimo planai ir stebėsena, vertinimas ir ataskaitų teikimo tvarka

               Netaikoma.

               •Aiškinamieji dokumentai (direktyvoms)

               Netaikoma.

               •Išsamus konkrečių pasiūlymo nuostatų paaiškinimas

               Pasiūlyme nustatoma Sąjungos pozicija balsuojant dėl:

               –JT taisyklių Nr. 13, 13-H, 14, 16, 22, 44, 49, 51, 54, 75, 83, 85, 89, 96, 106, 108, 109, 120, 129, 137, 139 ir 140 pakeitimų pasiūlymų;

               –JT bendrųjų techninių reglamentų Nr. 15 ir 19 pakeitimų pasiūlymų;

               –dviejų naujų JT taisyklių pasiūlymų ir

               –dviejų naujų įrašų siūlomų bendrųjų techninių reglamentų rinkinyje pasiūlymų.

               2018/0200 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi atitinkamuose Jungtinių Tautų Europos ekonomikos komisijos komitetuose, dėl JT taisyklių Nr. 13, 13-H, 14, 16, 22, 44, 49, 51, 54, 75, 83, 85, 89, 96, 106, 108, 109, 120, 129, 137, 139 ir 140, JT bendrųjų techninių reglamentų Nr. 15 ir 19 pakeitimų pasiūlymų, dviejų naujų JT taisyklių pasiūlymų ir dviejų naujų įrašų siūlomų bendrųjų techninių reglamentų rinkinyje

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 114 straipsnį kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)Tarybos sprendimu 97/836/EB
                  1
                Sąjunga prisijungė prie Jungtinių Tautų Europos ekonomikos komisijos (JT EEK) susitarimo dėl suvienodintų techninių normų priėmimo ratinėms transporto priemonėms, įrangai ir dalims, kurios gali būti montuojamos ir (arba) naudojamos ratinėse transporto priemonėse, ir pagal tas normas suteiktų patvirtinimų abipusio pripažinimo sąlygų (Pataisytas 1958 m. susitarimas);

               (2)Tarybos sprendimu 2000/125/EB
                  2
                Sąjunga prisijungė prie Susitarimo dėl bendrųjų techninių reglamentų priėmimo ratinėms transporto priemonėms, įrangai ir dalims, kurios gali būti montuojamos ir (arba) naudojamos ratinėse transporto priemonėse (Paralelus susitarimas);

               (3)Europos Parlamento ir Tarybos direktyva 2007/46/EB
                  3
                valstybių narių patvirtinimo sistemos buvo pakeistos Sąjungos patvirtinimo procedūra ir buvo nustatyta suderinta sistema, kurią sudaro visoms naujoms transporto priemonėms, sistemoms, sudedamosioms dalims ir atskiriems techniniams mazgams taikomos administracinės nuostatos ir bendri techniniai reikalavimai. Pagal Pataisytą 1958 m. susitarimą priimtos taisyklės (toliau – JT taisyklės) ta direktyva buvo įtrauktos į ES tipo patvirtinimo sistemą kaip tipo patvirtinimo reikalavimai arba kaip Sąjungos teisės aktų alternatyvos. Priėmus Direktyvą 2007/46/EB JT taisyklės vis dažniau įtraukiamos į Sąjungos teisės aktus;

               (4)atsižvelgiant į įgytą patirtį ir technikos raidą, reikalavimus, susijusius su tam tikrais elementais ar savybėmis, kuriems taikomos JT taisyklės Nr. 13, 13-H, 14, 16, 22, 44, 49, 51, 54, 75, 83, 85, 89, 96, 106, 108, 109, 120, 129, 137, 139 ir 140, taip pat JT bendrieji techniniai reglamentai Nr. 15 ir 19, reikia atitinkamai pakeisti;

               (5)siekiant nustatyti vienodas motorinių transporto priemonių ir jų sudėtinių dalių patvirtinimo, atsižvelgiant į vandeniliu varomų dviračių ir triračių transporto priemonių (L1, L2, L3, L4 ir L5 kategorijos) su sauga susijusį veiksmingumą, nuostatas, turi būti priimtas atitinkamas JT taisyklės pasiūlymas;

               (6)siekiant nustatyti vienodas žemės ūkio transporto priemonių junginiams skirtų mechaninių sukabinimo įtaisų sudedamųjų dalių patvirtinimo nuostatas, turi būti priimtas JT taisyklės pasiūlymas;

               (7)siekiant atsižvelgti į būsimas diskusijas apie įprastinėmis važiavimo sąlygomis išmetamų teršalų kiekį, Europos Sąjungai yra tikslinga įtraukti Komisijos reglamentą (ES) 2017/1151
                  4
                ir Komisijos reglamentą (ES) 2017/1154
                  5
                į siūlomų bendrųjų techninių reglamentų rinkinį ir pritarti Japonijos prašymui įtraukti į rinkinį jos įprastinėmis važiavimo sąlygomis išmetamų teršalų kiekio bandymo metodiką;

               (8)todėl reikia nustatyti poziciją, kurios turi būti laikomasi Sąjungos vardu Pataisyto 1958 m. susitarimo administraciniame komitete ir Paralelaus susitarimo vykdomajame komitete dėl tų pasiūlymų priėmimo;

               (9)vadovaujantis Europos Sąjungos sutarties 17 straipsnio 1 dalimi, tuose komitetuose Sąjungai turi atstovauti Komisija,

               PRIĖMĖ ŠĮ SPRENDIMĄ:

               1 straipsnis

               Pozicija, kurios 2018 m. birželio 18–22 d. Sąjungos vardu turi būti laikomasi Pataisyto 1958 m. susitarimo administraciniame komitete ir Paralelaus susitarimo vykdomajame komitete, yra balsuoti už šio sprendimo priede išvardytus pasiūlymus.

               2 straipsnis

               Šis sprendimas skirtas Komisijai.

               Priimta Briuselyje

                     Tarybos vardu

                     Pirmininkas

                     (1)

                        1997 m. lapkričio 27 d. Tarybos sprendimas 97/836/EB dėl Europos bendrijos prisijungimo prie Jungtinių Tautų Europos ekonominės komisijos susitarimo dėl suvienodintų techninių normų priėmimo ratinėms transporto priemonėms, įrangai ir dalims, kurios gali būti montuojamos ir (arba) naudojamos ratinėse transporto priemonėse, ir pagal tas normas suteiktų patvirtinimų abipusio pripažinimo sąlygų (Pataisytas 1958 m. susitarimas) (OL L 346, 1997 12 17, p. 78).

                     (2)

                        2000 m. sausio 31 d. Tarybos sprendimas 2000/125/EB dėl Susitarimo dėl bendrųjų techninių reglamentų priėmimo ratinėms transporto priemonėms, įrangai ir dalims, kurios gali būti montuojamos ir (arba) naudojamos ratinėse transporto priemonėse (Paralelus susitarimas), patvirtinimo (OL L 35, 2000 2 10, p. 12).

                     (3)

                        2007 m. rugsėjo 5 d. Europos Parlamento ir Tarybos direktyva 2007/46/EB, nustatanti motorinių transporto priemonių ir jų priekabų bei tokioms transporto priemonėms skirtų sistemų, sudėtinių dalių ir atskirų techninių mazgų patvirtinimo pagrindus (Pagrindų direktyva) (OL L 263, 2007 10 9, p. 1).

                     (4)

                        2017 m. birželio 1 d. Komisijos reglamentas (ES) 2017/1151, kuriuo papildomas Europos Parlamento ir Tarybos reglamentas (EB) Nr. 715/2007 dėl variklinių transporto priemonių tipo patvirtinimo atsižvelgiant į išmetamųjų teršalų kiekį iš lengvųjų keleivinių ir komercinių transporto priemonių (Euro 5 ir Euro 6) ir dėl transporto priemonių remonto ir priežiūros informacijos prieigos, iš dalies keičiama Europos Parlamento ir Tarybos direktyva 2007/46/EB, Komisijos reglamentas (EB) Nr. 692/2008 bei Komisijos reglamentas (ES) Nr. 1230/2012 ir kuriuo panaikinamas Komisijos reglamentas (EB) Nr. 692/2008 (Tekstas svarbus EEE) (OL L 175, 2017 7 7, p. 1–643).

                     (5)

                        2017 m. birželio 7 d. Komisijos reglamentas (ES) 2017/1154, kuriuo iš dalies keičiami Komisijos reglamentas (ES) 2017/1151, kuriuo papildomas Europos Parlamento ir Tarybos reglamentas (EB) Nr. 715/2007 dėl variklinių transporto priemonių tipo patvirtinimo atsižvelgiant į išmetamųjų teršalų kiekį iš lengvųjų keleivinių ir komercinių transporto priemonių (euro 5 ir euro 6) ir dėl transporto priemonių remonto ir priežiūros informacijos prieigos, iš dalies keičiama Europos Parlamento ir Tarybos direktyva 2007/46/EB, Komisijos reglamentas (EB) Nr. 692/2008 bei Komisijos reglamentas (ES) Nr. 1230/2012 ir kuriuo panaikinamas Reglamentas (EB) Nr. 692/2008, ir Europos Parlamento ir Tarybos direktyva 2007/46/EB dėl lengvųjų keleivinių ir komercinių transporto priemonių realiomis važiavimo sąlygomis išmetamų teršalų kiekio (euro 6) (Tekstas svarbus EEE) (OL L 175, 2017 7 7 , p. 708–732).

    ---documentbreak---

               EUROPOS KOMISIJA
            Briuselis,2018 05 23
            COM(2018) 363 final
            PRIEDAS
            prie
            Tarybos sprendimo pasiūlymo
            dėl pozicijos, kurios Europos Sąjungos vardu turi būti laikomasi atitinkamuose Jungtinių Tautų Europos ekonomikos komisijos komitetuose, dėl JT taisyklių Nr. 13, 13-H, 14, 16, 22, 44, 49, 51, 54, 75, 83, 85, 89, 96, 106, 108, 109, 120, 129, 137, 139 ir 140, JT bendrųjų techninių reglamentų Nr. 15 ir 19 pakeitimų pasiūlymų, dviejų naujų JT taisyklių pasiūlymų ir dviejų naujų įrašų siūlomų bendrųjų techninių reglamentų rinkinyje

               PRIEDAS

                        Taisyklės Nr.

                        Pavadinimas darbotvarkėje

                        Dokumento nuoroda
                           1

                        13

                        JT taisyklės Nr. 13 (sunkiasvorių transporto priemonių stabdžiai) 11 serijos pakeitimų 15 papildymo pasiūlymas

                        ECE/TRANS/WP.29/2018/53

                        13-H

                        JT taisyklės Nr. 13-H (M1 ir N1 kategorijų transporto priemonių stabdžiai) 01 serijos pakeitimų 1 papildymo pasiūlymas

                        ECE/TRANS/WP.29/2018/54

                        14

                        JT taisyklės Nr. 14 (saugos diržų tvirtinimo įtaisai) 09 serijos pakeitimų pasiūlymas

                        ECE/TRANS/WP.29/2018/44

                        16

                        JT taisyklės Nr. 16 (saugos diržai) 07 serijos pakeitimų 3 papildymo pasiūlymas

                        ECE/TRANS/WP.29/2018/37

                        16

                        JT taisyklės Nr. 16 (saugos diržai) 06 serijos pakeitimų 9 papildymo 1 klaidų ištaisymo pasiūlymas

                        ECE/TRANS/WP.29/2018/64

                        16

                        JT taisyklės Nr. 16 (saugos diržai) 07 serijos pakeitimų 1 papildymo 1 klaidų ištaisymo pasiūlymas

                        ECE/TRANS/WP.29/2018/65

                        16

                        JT taisyklės Nr. 16 (saugos diržai) 06 serijos pakeitimų 10 papildymo 1 klaidų ištaisymo pasiūlymas

                        ECE/TRANS/WP.29/2018/66

                        16

                        JT taisyklės Nr. 16 (saugos diržai) 07 serijos pakeitimų 2 papildymo 1 klaidų ištaisymo pasiūlymas

                        ECE/TRANS/WP.29/2018/76

                        22

                        JT taisyklės Nr. 22 (apsauginiai šalmai) 05 serijos pakeitimų 3 papildymo pasiūlymas

                        ECE/TRANS/WP.29/2018/38

                        44

                        JT taisyklės Nr. 44 (vaikų apsaugos sistemos) 04 serijos pakeitimų 14 papildymo pasiūlymas

                        ECE/TRANS/WP.29/2018/39

                        49

                        JT taisyklės Nr. 49 (slėginio ir priverstinio uždegimo (SND ir SGD) varikliai) 05 serijos pakeitimų 10 papildymo pasiūlymas

                        ECE/TRANS/WP.29/2018/46

                        49

                        JT taisyklės Nr. 49 (slėginio ir priverstinio uždegimo (SND ir SGD) varikliai) 06 serijos pakeitimų 6 papildymo pasiūlymas

                        ECE/TRANS/WP.29/2018/47

                        51

                        JT taisyklės Nr. 51 (M ir N kategorijų transporto priemonių triukšmas) 03 serijos pakeitimų 4 papildymo pasiūlymas

                        ECE/TRANS/WP.29/2018/63

                        54

                        JT taisyklės Nr. 54 (komercinių transporto priemonių ir jų priekabų padangos) 23 papildymo pasiūlymas

                        ECE/TRANS/WP.29/2018/55

                        75

                        JT taisyklės Nr. 75 (L kategorijos transporto priemonių padangos) 17 papildymo 1 klaidų ištaisymo pasiūlymas

                        ECE/TRANS/WP.29/2018/67

                        83

                        JT taisyklės Nr. 83 (M11 ir N1 kategorijų transporto priemonių teršalų išmetimas) 06 serijos pakeitimų 11 papildymo pasiūlymas

                        ECE/TRANS/WP.29/2018/48

                        83

                        JT taisyklės Nr. 83 (M7 ir N1 kategorijų transporto priemonių teršalų išmetimas) 07 serijos pakeitimų 7 papildymo pasiūlymas

                        ECE/TRANS/WP.29/2018/49

                        85

                        JT taisyklės Nr. 85 (naudingosios galios matavimas) 8 papildymo pasiūlymas

                        ECE/TRANS/WP.29/2018/50

                        89

                        JT taisyklės Nr. 89 (greičio ribotuvai) 3 papildymo pasiūlymas

                        ECE/TRANS/WP.29/2018/56

                        96

                        JT taisyklės Nr. 96 (dyzelino taršalai (žemės ūkio traktoriai)) 05 serijos pakeitimų pasiūlymas

                        ECE/TRANS/WP.29/2018/51

                        106

                        JT taisyklės Nr. 106 (žemės ūkio transporto priemonių padangos) 16 papildymo pasiūlymas

                        ECE/TRANS/WP.29/2018/57

                        108

                        JT taisyklės Nr. 108 (restauruotos lengvųjų automobilių ir jų priekabų padangos) 4 papildymo pasiūlymas

                        ECE/TRANS/WP.29/2018/58

                        109

                        JT taisyklės Nr. 109 (restauruotos komercinių transporto priemonių ir jų priekabų padangos) 9 papildymo pasiūlymas

                        ECE/TRANS/WP.29/2018/59

                        ECE/TRANS/WP.29/2018/59/Add.1

                        120

                        JT taisyklės Nr. 120 (traktorių ir ne keliais judančių mechanizmų naudingoji galia) 02 serijos pakeitimų pasiūlymas

                        ECE/TRANS/WP.29/2018/52

                        129

                        JT taisyklės Nr. 129 (patobulintos vaikų apsaugos sistemos) 7 papildymo pasiūlymas

                        ECE/TRANS/WP.29/2018/40

                        129

                        JT taisyklės Nr. 129 (patobulintos vaikų apsaugos sistemos) 01 serijos pakeitimų 4 papildymo pasiūlymas

                        ECE/TRANS/WP.29/2018/41

                        129

                        JT taisyklės Nr. 129 (patobulintos vaikų apsaugos sistemos) 02 serijos pakeitimų 3 papildymo pasiūlymas

                        ECE/TRANS/WP.29/2018/42

                        129

                        JT taisyklės Nr. 129 (patobulintos vaikų apsaugos sistemos) 03 serijos pakeitimų pasiūlymas

                        ECE/TRANS/WP.29/2018/45

                        137

                        JT taisyklės Nr. 137 (priešpriešinis susidūrimas, visų pirma atsižvelgiant į apsaugos sistemas) 1 papildymo pasiūlymas

                        ECE/TRANS/WP.29/2018/43

                        137

                        JT taisyklės Nr. 137 (priešpriešinis susidūrimas, visų pirma atsižvelgiant į apsaugos sistemas) 01 serijos pakeitimų 1 papildymo pasiūlymas

                        ECE/TRANS/WP.29/2018/77

                        139

                        JT taisyklės Nr. 139 (stabdžių sistemos su stiprintuvu (BAS)) 1 papildymo pasiūlymas

                        ECE/TRANS/WP.29/2018/60

                        140

                        JT taisyklės Nr. 140 (elektroninė stabilumo kontrolės sistema) 1 papildymo pasiūlymas

                        ECE/TRANS/WP.29/2018/61

                        Nauja JT taisyklė

                        Naujos JT taisyklės dėl vandeniliu ir kuro elementais varomų L kategorijos transporto priemonių pasiūlymas

                        ECE/TRANS/WP.29/2018/68

                        Nauja JT taisyklė

                        Naujos taisyklės dėl vienodų nuostatų dėl žemės ūkio transporto priemonių junginiams skirtų mechaninių sukabinimo įtaisų sudedamųjų dalių patvirtinimo pasiūlymas

                        ECE/TRANS/WP.29/2018/69

                        BTR Nr.

                        Pavadinimas darbotvarkėje

                        Dokumento nuoroda

                        BTR Nr. 15

                        JT BTR Nr. 15 (pasaulinės suderintos lengvųjų transporto priemonių bandymų procedūros (WLTP)) 4 pakeitimo pasiūlymas

                        ECE/TRANS/WP.29/2018/71

                        BTR Nr. 19

                        JT BTR Nr. 19 (garavimo išlakų bandymo procedūros remiantis pasaulinės suderintos lengvųjų transporto priemonių bandymų procedūromis (EVAP WLTP)) 1 pakeitimo pasiūlymas

                        ECE/TRANS/WP.29/2018/73

                        Pavadinimas darbotvarkėje

                        Dokumento nuoroda

                        Prašymas įtraukti į siūlomų BTR rinkinį Europos Sąjungos reglamentus (ES) 2017/1151 ir (ES) 2017/1154 dėl įprastinėmis važiavimo sąlygomis išmetamų teršalų kiekio

                        ECE/TRANS/WP.29/2018/79

                        Prašymas įtraukti į siūlomų BTR rinkinį (siūlomų reglamentų rinkinį) Japonijos įprastinėmis važiavimo sąlygomis išmetamų teršalų kiekio bandymo metodiką

                        ECE/TRANS/WP.29/2018/81

                     (1)

                        Visi lentelėje nurodyti dokumentai pateikiami viešai adresu
                  http://www.unece.org/trans/main/wp29/wp29wgs/wp29gen/gen2018.html